**דף עבודה: התרגיל של אליהו**

ד"ר גבי ברזילי

**אליהו סוגר את הברז ומודיע - אין גשם. אלוהים, למרבה הפלא, מציית. מה הסוד של אליהו?**

**...ואז מופיע אליהו.**

**הוא מופיע פתאום משום מקום, לא שמענו עליו דבר, לא פגשנו אותו קודם לכן. הוא צץ לפתע מהאנונימיות וסוגר את הברז: "וַיֹּאמֶר אֵלִיָּהוּ הַתִּשְׁבִּי מִתֹּשָׁבֵי גִלְעָד אֶל אַחְאָב: 'חַי ה' אֱלֹהֵי יִשְׂרָאֵל אֲשֶׁר עָמַדְתִּי לְפָנָיו אִם יִהְיֶה הַשָּׁנִים הָאֵלֶּה טַל וּמָטָר כִּי אִם לְפִי דְבָרִי'" (מלכים א פרק יז פסוק א) הוא לא מכונה "הנביא", הוא לא אומר: "כה אמר ה'", הוא לא נשלח על ידי אלוהים להכריז על בצורת. הוא משביע את אלוהים שלא יוריד גשם, ואלוהים מציית לו.**

**כדי להבין את כוחו הגדול של אליהו לחטוף את מפתח הגשמים ולעצור את השמים, צריך לזכור מיהו היריב שנגדו הוא נאבק? אליהו מציב את עצמו מול הבעל – מלך אלי כנען. הבעל הוא אל הגשם והפריון, הוא בועל את האדמה, מצמיח אותה ונותן חיים לכל חי. בארץ כנען, אשר "למטר השמים תשתה מים", הבעל הוא בעל הבית. הוא האל החשוב ביותר וכול עמי כנען נותנים לו כבוד ויקר.**

**אבל תורת ישראל טוענת שוב ושוב שה' אלוהי ישראל מוריד את הגשם, ולא הבעל, וכדי שירד המטר צריך ללכת בדרך ה', לעשות צדקה ומשפט ולהתכחש לכל אל אחר. על רקע זה ניתן להבין את הכרזתו של אליהו. הוא מציב את עצמו מול האל הכנעני ומכריז: "אני חזק מהבעל, אני אעצור את השמים והבעל לא יוכל עוד להוריד גשם".**

**כעת ברור גם מדוע אלוהים "נאלץ" לציית לאליהו. אילו היה אלוהים מרחם על עמו ומוריד להם גשם, היה הדבר מתפרש כניצחון הבעל, וזה לא יעלה על הדעת. אז אלוהים שולח את אליהו ממקום למקום ומקווה שיראה ויבין את צער עמו ואת כאבו. אבל אליהו הוא קנאי. הוא מקפיד לדאוג לעצמו למזון ולמחסה, אבל מונע את אלו מכל האחרים. מבחינתו של אליהו, יכולים כולם למות בעוונם.**

ענו על השאלות על המאמר:

* + 1. מהו ייחודו של הבעל על פי המאמר?
    2. מדוע אלוהים "נאלץ" לשתף פעולה עם אליהו?
    3. מה מקווה אלוהים שיקרה לאליהו בתהליך הנדידה שלו והאם ציפייה זו מתגשמת?